நிக்கதேம் அந்தப் பெண்ணை உற்றுபார்த்தார். "ஆம்! அம்மா, அவர் தேவமனிதர் தான்.. இரண்டு ஆண்டுகளுக்கு முன்னர் ஒருநாள் இரவு அந்த ரபியை நேரில் சந்தித்து நெடுநேரம் பேசிக்கொண்டிருந்தேன்.. அப்போதே அவர் சாதாரண மனிதனல்ல என்பது எனக்கு விளங்கிற்று.. சமீப காலத்தில் நமது குலத்தில் இத்தகைய மேன்மையான இறைதூதர் எவரும் தோன்றியதில்லை.. பல நூற்றாண்டுகளாக இஸ்ராயேல் எதிர்பார்த்துக் காத்திருக்கும் மெசியா இவராயிருக்குமோ என்ற சந்தேகம் கூட எனக்கு உண்டு".. என்று கூறிவிட்டு நீண்ட பெருமூச்சுவிட்டார். அந்தப் பெண்ணின் கையிலிருந்த துணியைப் பார்த்த நிக்கதேம், "என்னம்மா, வழக்கம் போல இந்தத் துணியும் தேவாலய திருப்பணிக்குத்தானா?" என்று கேட்டார். “முதலில் தேவாலய தூயகத்திற்கு என்று நினைத்துத்தான் நெய்ய ஆரம்பித்தேன்.. ஆனால், இப்போது என் எண்ணத்தை மாற்றிக்கொண்டேன்.. இந்தத் துணியை அந்த நாசரேத்தூர் போதகருக்கு பரிசாகத் தரப் போகிறேன்.. நன்றாயிருக்கிறதா?" என்று அந்தத் துணியைத் தன் கைகளில் பிடித்து உயர்த்திக் காட்டினாள்.